
Vér-agy gát változások L-ornitinnel kiváltott akut hasnyálmirigy-gyulladásban

A súlyos akut hasnyálmirigy-gyulladás korai patogenezise nem ismert részleteiben, a diagnózis csak előrehaladott állapotban történik meg. Az akut nekrotizáló pancreatitis mintegy 20%-ában pancreaticus encephalopathia jön létre, amelyre agyödéma és neuronpusztulás jellemző. Csoportunk korábban kimutatta, hogy a patkányokban taurokoláttal kiváltott akut pancreatitisben megnő a vér-agy gát permeabilitása a vér citokinszintjének emelkedésével párhuzamosan. Több nem invazív modell közül az intraperitoneálisan beadott kationos aminosavak (L-ornitin, L-lizin, L-arginin) is képesek pancreatitist indukálni hím Wistar patkányokban.
Az L-ornitinnal kiváltott pancreatitisben is vér-agy gát megnyílást igazoltunk permeabilitási kísérletekben agyi festékbejutás visszamérésével és elektronmikroszkópos vizsgálattal. A tüdőben és a májban nem mértünk szignifikáns permeabilitás fokozódást. Mivel a modellen a pancreatitis és a vér-agy gát változások okai nem ismertek, ezért lehetséges mechanizmusként merült fel a kationos aminosav transzporterek, különösképpen a Cat-1 (Slc7a1) részvétele a vér-agy gát barrier funkciójáért felelős agyi endotélsejteken. Kísérleteink célja az volt, hogy vizsgáljuk agyi endotélsejt-tenyészetek érzékenységét közvetlen L-ornitin kezelésre, valamint Cat-1 génexpressziót izolált agyi mikroereken, tenyésztett agyi endotélsejteken, pancreas, agy, tüdő és máj szövetekben.
Patkány agyi endotélsejtek primer tenyészetein toxicitási, permeabilitási és morfológiai vizsgálatokat végeztünk, hogy feltárjuk miként befolyásolja a sejtek életképességét és a sejtközötti kapcsolatokat az L-ornitin. A patkány pancreasból való RNS izoláláshoz igyekeztünk megfelelő módszert beállítani. Kvantitatív real-time PCR kísérleteket végeztünk agykéreg, agyi mikroér, tüdő, máj, hasnyálmirigy mintákon Cat-1 transzporterre, hogy expressziója összefüggésben lehet-e az L-ornitin hatással.
Eredményeink azt mutatják, hogy az L-ornitin dózisfüggő módon toxikus agyi endotélsejtekre és megemeli a sejtrétegeken a jelölő anyagok átjutását. A minél gyorsabb szervkivétel és a szövetminta folyékony nitrogénben való fagyasztása kulcsfontosságú a pancreasból történő RNS izoláláshoz. Izolált agyi mikroereken, tenyésztett agyi endotélsejtekben és humán agyi endotélsejtvonalon magas Cat-1 génkifejeződést igazoltunk. A megállapított Cat-1 expresszió jó kiindulási alap a későbbi pancreatitises állatokból származó szövetek vizsgálatához, és a Cat-1 aminosav transzporter szerepének feltárásához.



